Inteam

Inteam (dahulu In-Team) merupakan sebuah kumpulan nasyid Malaysia. Kumpulan ini menyampaikan lagu-lagu nasyid dalam bahasa Melayu, Inggeris dan Arab. Inteam diperkenalkan menerusi lagu "Kasih Kekasih" sekitar tahun 2000 di bawah pengurusan Hijjaz Records. Kumpulan ini juga seangkatan dengan kumpulan UNIC, Aeman dan Mestica yang juga bernaung di bawah label yang sama.

Perjalanan Karier

1998 : Sejarah Awal
Kumpulan In-Team telah ditubuhkan pada tahun 1998 oleh beberapa orang mahasiswa yang ketika itu baru sahaja menjejakkan kaki di Pusat Matrikulasi UIA Kampus Lembah Pantai dan antara anggota terawal In-Team pada ketika itu ialah Syah, Hazamin, Izzat Mirwana serta Kamarulzaman yang juga dikenali sebagai KZ. Nama In-Team telah dicadangkan oleh KZ yang juga pernah menganggotai kumpulan nasyid sekolah iaitu Suara SMAKL. Pada masa yang sama, UIA juga telah mempunyai kumpulan nasyid rasmi iaitu Husaini yang mana kumpulan ini mempunyai anggota yang ramai, antara yang dikenali ialah Hisyam, Rahim, Ariffin dan Amin Idris (kini pengacara & motivator). Pada ketika itu, industri nasyid sangat meriah dan mendapat tempat di hati peminat dengan kemunculan beberapa kumpulan nasyid ternama seperti Hijjaz, Raihan, Rabbani, Brothers, NowSeeHeart, Saujana dan lain-lain lagi. Hal ini meniupkan lagi semangat mereka untuk menjadi artis nasyid yang terkenal seperti sifu-sifu mereka.

Perjalanan seni kumpulan In-Team bermula apabila mereka telah diundang untuk membuat persembahan-persembahan di dalam dan luar kampus di mana salah satunya ialah persembahan pembukaan di sekolah lama Hazamin iaitu Sekolah Menengah Agama Al-Ihsan di Temerloh, Pahang yang mana pada malam itu kumpulan Hijjaz turut sebagai tetamu VIP dan membuat persembahan di sekolah yang sama. Selain itu, mereka turut membuat persembahan dalam konsert "KAWAN" di dalam kampus mereka yang mana konsert ini turut dihadiri oleh kumpulan Hijjaz. Konsert itu ternyata telah membawa nama In-Team masuk dalam industri muzik tanah air apabila mereka sah diterima untuk menjadi artis rakaman Hijjaz Music Entertainment. In-Team yang pada ketika itu dianggotai oleh lima orang iaitu Syah, Hazamin, Ariffin, Masnawi dan Fakhri tidak terus menghasilkan album, sebaliknya mereka menimba ilmu nasyid dengan Hijjaz selama lebih kurang setahun. Dalam tempoh itulah mereka mengikuti Hijjaz setiap kali kumpulan itu membuat persembahan pentas di seluruh Malaysia dan selalunya In-Team akan menjadi penyanyi latar bagi kumpulan tersebut.

1999-2000 : Hisyam & Suhaimi Pelengkap In-Team, Kasih Kekasih & Penerimaan Peminat
Menjadi lumrah bagi mana-mana kumpulan nasyid yang bergiat aktif di universiti, anggota In-Team telah bersilih ganti. Setelah Ariffin, Masnawi & Fakhri mengundurkan diri atas komitmen dan hala tuju mereka yang berlainan, Hijjaz Records mengambil inisiatif untuk mencari 2 anggota baharu untuk melengkapkan barisan anggota kumpulan In-Team, sekaligus mempercepatkan proses rakaman album pertama In-Team. Maka, pihak pengurusan telah pergi ke UIA untuk mencari bakat baharu untuk diserap sebagai anggota In-Team. Akhirnya, pihak pengurusan berjaya mendapatkan dua anggota baharu iaitu Hisyam yang merupakan salah seorang kenalan mereka dari Husaini dan seorang pelajar jurusan bahasa Arab UIA bernama Suhaimi hasil cadangan Hazamin sendiri yang kebetulan pernah suatu ketika bersekolah di tempat yang sama dengan Suhaimi. Dengan penyertaan Hisyam dan Suhaimi, maka In-Team telah kembali ke pejabat Hijjaz untuk memulakan sesi rakaman album pertama In-Team selain menjadi penyanyi latar untuk kumpulan Hijjaz setiap kali kumpulan tersebut mengadakan persembahan pentas di seluruh Malaysia.

Pada tahun 2000, In-Team telah menghasilkan album studio pertama mereka yang diberi judul Kasih Kekasih. Album pertama In-Team ini diterbitkan oleh Hijjaz Records dan diedarkan oleh NAR Records. Album ini telah memperkenalkan nama In-Team dalam industri muzik tanah air apabila single pertama mereka, Kasih Kekasih mula mendapat tempat di hati peminat seterusnya mencatatkan jualan mencecah 80,000 unit. Kejayaan album ini telah melayakkan mereka mendapat anugerah platinum daripada Hijjaz Records.

Dengan hitnya lagu Kasih Kekasih ini, ia sedikit sebanyak mengundang pelbagai reaksi daripada orang ramai. Kebanyakannya menerima baik lagu tersebut kerana mengandungi nilai-nilai positif yang boleh diambil. Namun, ada juga yang tidak boleh menerima lagu tersebut kerana berpendapat lagu ini akan menggalakkan lagi orang ramai untuk menjalinkan cinta pada usia yang muda sehinggakan In-Team pernah dihalang dari menyanyikan lagu tersebut setiap kali mereka mengadakan persembahan penting di dalam UIA. Lama-kelamaan, kontroversi itu seakan hilang dan orang ramai akhirnya menerima baik lagu tersebut.

2001 : Impian Kasih
Setelah setahun In-Team menghasilkan album, mereka muncul dengan album studio kedua yang berjudul Impian Kasih pada tahun 2001, terbitan Hijjaz Records dan edaran yang sama iaitu NAR Records. Album ini telah menaikkan lagi nama In-Team dalam industri dengan beberapa lagu hit mereka, antaranya Impian Kasih, Insan Taqwa, Hembusan Kasturi, Selamatkan Dunia dan sebuah lagu srikandi bertajuk Rabiatul Adawiyah. Sebuah lagu ciptaan Suhaimi In-Team iaitu Lilin Seorang Guru turut dimuatkan dalam album ini.

Pada waktu ini, In-Team boleh dikatakan agak kehadapan dari segi penghasilan album kerana album kedua ini mempamerkan kualiti bunyi yang lebih baik di samping susunan muzik yang lebih mantap & kreatif hasil khidmat beberapa pemuzik profesional seperti Along Exists, Musa Exists, Ujang Exists dan ramai lagi.

2002-2003 : Pengunduran Hisyam, Penyertaan Rahim & Damba Kasih
Dikala mereka berempat sudah melewati usia 20-an dan akan menamatkan pengajian beberapa tahun lagi, jadual kerjaya dan pelajaran mereka pun mulai padat dan berlainan antara satu sama lain. Ini sedikit sebanyak telah menampakkan bibit-bibit perpecahan dalam kumpulan In-Team itu sendiri. Akhirnya pada pertengahan tahun 2002, Hisyam terpaksa mengundurkan diri atas komitmennya yang semakin sibuk di tahun akhir pengajian. Pengunduran Hisyam ini juga didorong oleh keputusan pihak pengurusan yang ingin mengeluarkan beliau dari In-Team. Tidak lama kemudian, In-Team telah muncul dengan album kompilasi berjudul Nur Kasih di mana album ini turut menampilkan artis-artis Hijjaz Records yang lain iaitu UNIC dan Ae-man. Album kompilasi ini menampilkan lagu baharu In-Team pada ketika itu iaitu Nur Kasih. Lagu baharu mereka ini ternyata mudah mendapat tempat di hati peminat sekaligus menjadikan lagu ini lagu yang paling 'berhantu' sehingga saat ini.

Pengunduran Hisyam ternyata telah membuka ruang buat anak kelahiran Segamat, Johor bernama Abdul Rahim bin Osman untuk mengisi kekosongan tersebut setelah dilamar oleh Syah ketika mereka berjumpa di tangga kolej kediaman mereka. Dengan kemasukan Abdul Rahim sebagai anggota baharu, In-Team kemudiannya menghasilkan album studio ketiga berjudul Damba Kasih pada tahun 2003, diterbitkan oleh Hijjaz Records dan sekali lagi diedarkan oleh NAR Records. Album ini menampilkan banyak lagu hit seperti Damba Kasih, Sentuhanmu, Bisikan Nurani dan sebuah lagu srikandi berjudul Ratu Syahadah. Lagu hit Nur Kasih yang terkandung dalam album kompilasi Nur Kasih sebelum itu telah dimasukkan semula ke dalam album ini.

2004 : In-Team '04
Berikutan kejayaan album ketiga mereka, In-Team tidak lagi menoleh ke belakang dengan menghasilkan material untuk album mereka yang seterusnya. Setelah setahun mencari ilham & menghasilkan material, maka terbitlah album yang diberi judul In-Team '04.  Album ini menampakkan sedikit kelainan kerana tidak lagi menggunakan perkatan "kasih" sepertimana judul untuk tiga album In-Team yang terdahulu. Kelainan ini juga kelihatan jelas dari segi susunan muzik dalam setiap lagu di mana mereka turut mencuba elemen "world music" dalam lagu bertajuk Az-Ziarah yang juga sebuah lagu Arab lama. Selain itu, album ini hanya memuatkan 10 lagu sahaja dan tiada lagi "narration" sepertimana yang terkandung dalam tiga album mereka yang terdahulu.

Album ini diberi nama In-Team '04 kerana album ini merupakan album studio In-Team yang keempat, dikeluarkan pada tahun 2004 dan dianggotai oleh 4 orang. Album ini diterbitkan oleh Hijjaz Records, namun kali ini diedarkan oleh sebuah syarikat rakaman terkemuka iaitu EMI memandangkan kontrak kerjasama antara Hijjaz Records dengan NAR Records telahpun tamat selepas album Damba Kasih dikeluarkan. Antara lagu hit dalam album ini ialah Setanggi Syurga, Kasihku Abadi, Kalimah Cinta dan sebuah lagu srikandi yang berjudul Halimatus Saadiah. Salah satu lagu dalam album ini iaitu Keredhaan-Mu telah dicipta oleh Hazamin In-Team dan liriknya ditulis oleh Zamri Khan yang juga rakan kepada Hazamin. Album In-Team '04 merupakan album terakhir In-Team di bawah label Hijjaz Records sebelum mereka bergerak sendiri pada tahun 2005.

2005-2006 : Pengunduran Suhaimi, In-Team Kepada Inteam & Tiada Lagi Kasih
Pada tahun 2004, kumpulan In-Team telah meminta keizinan daripada Hijjaz Records untuk menguruskan kerjaya seni mereka sendiri tanpa bantuan staf-staf Hijjaz Records dan pada masa yang sama telah menubuhkan syarikat "enterprise" sendiri iaitu In-Team Edutainment. Sebelum mereka menamatkan kontrak mereka dengan Hijjaz Records, In-Team sempat muncul dengan lagu Kerana Cinta bersama kumpulan Mestica yang juga bernaung di bawah label yang sama.

Pada tahun 2005, mereka yang baru sahaja menamatkan kontrak dengan Hijjaz Records telah mengambil keputusan untuk menghasilkan album baharu di bawah label mereka sendiri. Namun di kala mereka mencari idea untuk menghasilkan buah tangan terbaharu, mereka terpaksa melepaskan Suhaimi pergi kerana Suhaimi ingin bernaung kembali di bawah Hijjaz Records. Pengunduran Suhaimi tidak mematahkan semangat In-Team, malah mereka terus mengorak langkah untuk menghasilkan sesuatu yang baharu buat peminat mereka. Bermula dari situlah, mereka telah menjenamakan semula nama mereka dengan membuang tanda sempang menjadi "Inteam". Pada masa yang sama, mereka turut menaik taraf perusahaan mereka dari In-Team Edutainment menjadi Inteam Records Sdn. Bhd.

Setelah setahun mereka memerah keringat, akhirnya Inteam berjaya menghasilkan album studio kelima mereka yang berjudul Tiada Lagi Kasih pada tahun 2006. Album Tiada Lagi Kasih juga merupakan album studio pertama yang diterbitkan di bawah pengurusan mereka sendiri dan masih menggunakan EMI sebagai label pengedar. Album ini mengembalikan semula identiti album Inteam yang terdahulu di mana album ini mengandungi 2 "narration" di samping berduet bersama penyanyi nasyid lain iaitu Nazrey Johani (lagu Kehidupan) dan Muadz (lagu Selawat Badrul Ain). Antara lagu lain yang terdapat dalam album ini ialah TanpaMu, Segenggam Tabah, Pesona Dunia, Cintailah Ilahi dan Pemergianmu. Album ini menunjukkan kemampuan mereka dalam menghasilkan album mereka sendiri dan seterusnya menaikkan nama mereka ke peringkat yang lebih tinggi.

2007-2013 : Bergabung Kembali Dengan Bekas Anggota
Pada tahun 2007, Inteam sekali lagi menghasilkan album studio dan judul albumnya kali ini ialah Nur Insani. Album ini merupakan album pertama Inteam yang berkonsepkan jalan cerita di mana lagu-lagu yang terkandung dalam album ini disusun mengikut permulaan hidup manusia dari lahir sehinggalah meninggal dunia. Album ini juga merupakan album pertama Inteam yang menampilkan Hisyam Ahmad yang juga bekas anggota kumpulan Inteam itu sendiri.

Dua tahun selepas itu, Inteam telah menghasilkan studio ketujuh yang berjudul Allahu Rabbi. Album ini boleh dikatakan sebagai album yang sangat istimewa kerana mereka telah menjemput dua bekas anggota Inteam iaitu Hisyam dan Suhaimi, menjadikan album ini mendapat sambutan yang luar biasa dalam kalangan peminat. Album ini turut mengubah nasib kumpulan Inteam itu sendiri apabila mereka berjaya merangkul anugerah menerusi lagu "Dia Muhammad" dan album Allahu Rabbi dalam AIM ke-17 yang berlangsung pada tahun 2010. Lagu "Dia Muhammad" diiktiraf sebagai Lagu Nasyid Terbaik manakala album Allahu Rabbi diangkat sebagai Album Nasyid Terbaik pada malam tersebut yang berlangsung pada 2 Mei 2010 di Pusat Dagangan Dunia Putra, Kuala Lumpur.

Pada tahun 2013, Inteam sekali lagi mengundang Hisyam dan Suhaimi dalam album studio kelapan iaitu Iman & Aman. Album ini terkenal dengan lagu Iftar ciptaan Syah Inteam.

2014-Kini : Ujian Getir Syahril, Hisyam Kembali Ke Pangkuan Inteam & Perkembangan Terkini
Sekitar tahun 2014, dunia nasyid telah dikejutkan dengan berita yang menyedihkan di mana penyanyi utama Inteam, Syahril telah terkena jangkitan kuman di paru-paru yang menyebabkan beliau mengalami batuk yang amat teruk di samping mengalami penyusutan berat badan yang sangat drastik. Keadaan menjadi lebih genting apabila keadaan kesihatan Syah semakin menurun dan mulai tidak sedarkan diri dan ketika itulah timbul khabar angin yang mengatakan bahawa harapan beliau untuk hidup semakin tipis. Keadaan ini telah menimbulkan keresahan dua anggota Inteam pada ketika itu iaitu Hazamin dan Rahim di mana mereka berasa sangat sedih dan buntu memikirkan sahabat mereka. Namun dengan izin Allah, satu keajaiban telah berlaku di mana Syah akhirnya sembuh seperti sediakala berkat usaha para doktor dan juga orang-orang sekeliling. Namun begitu, Hazamin dan Rahim meminta Syah untuk berehat seketika daripada aktiviti seni dan pada ketika itulah mereka memanggil semula Hisyam untuk bersama mereka menjayakan persembahan-persembahan di institusi-institusi pengajian di dalam dan luar negara.

Pada tahun 2015, Inteam telah membuat pengumuman bahawa Hisyam secara rasminya kembali bersama Inteam sekaligus menjadikan Inteam kembali berempat selepas hampir 10 tahun Inteam bergerak dengan tiga orang anggota. Pada tahun yang sama, Inteam telah menghasilkan album kompilasi pertama di bawah label mereka sendiri iaitu Miracle Hits Inteam, di mana album ini menghimpunkan semula lagu-lagu hit Inteam dari album pertama sehingga album ketujuh. Album ini turut menampilkan single terbaru mereka berjudul #suratcinta yang berkisar tentang Al-Quran. Single ini diterima dengan sangat baik oleh para peminat.

Pada tahun 2018, Inteam telah terpilih untuk menyertai Gema Gegar Vaganza 2 anjuran Astro. Mereka berjaya mara ke pusingan akhir dan mendapat tempat keempat. Selepas penyertaan tersebut, mereka muncul dengan single terbaharu mereka berjudul Dia, ciptaan Harry Khalifah dan lirik oleh Syah Inteam. Single ini turut diserikan lagi dengan penampilan pasangan pelakon Norman Hakim dan Memey Suhaiza bersama anak mereka di dalam video klip.

Kemudian pada tahun 2020, Inteam telah menaik taraf syarikat mereka dari Inteam Records kepada Inteam Digital. Pada 10 Julai 2020, Inteam telah melancarkan single baharu mereka iaitu Wanita ciptaan sepenuhnya oleh Hisyam Ahmad dan menampilkan seorang instafamous terkenal iaitu Aisyah Hijanah.

Pada 12 Disember 2020, Inteam telah mengadakan Konsert Inteam 20 Tahun sempena tahun ke-20 Inteam berada dalam industri muzik tanah air. Konsert yang mendapat dana daripada Kementerian Komunikasi Dan Multimedia Malaysia (KKMM) menerusi Geran Dana Kandungan Digital (DKD) ini berlangsung dengan meriah sekali di mana mereka turut menjemput beberapa artis terkenal tanah air seperti Hijjaz, UNIC, Fitri Haris, Suffian Amrin, Khai Bahar, Lah Ahmad, Ikhwan Fatanna dan juga Exists.

Anggota Kumpulan
Anggota Terkini
 Mohd Syahril bin Abdul Khalid (Syah) - Anggota terawal In-Team dari tahun 1998 hingga kini. Merupakan penyanyi utama dan ketua kumpulan Inteam. Berasal dari Seremban, Negeri Sembilan.
 Muhammad Hazamin bin Harun (Hazamin) - Anggota terawal In-Team dari tahun 1998 hingga kini. Berasal dari Temerloh, Pahang.
 Hisyam bin Ahmad (Hisyam) - Mula menganggotai In-Team dari tahun 2000 sebelum mengundurkan diri pada tahun 2002. Kemudian menubuhkan kumpulan DeHearty yang aktif pada tahun 2004 hingga tahun 2008 sebelum kembali bersama Inteam pada tahun 2015 sehingga kini. Berasal dari Keramat, Kuala Lumpur.
 Abdul Rahim bin Osman (Rahim) - Mula menganggotai In-Team pada tahun 2002 untuk menggantikan Hisyam, seterusnya kekal bersama Inteam sehingga kini. Berasal dari Segamat, Johor.
Bekas Anggota
 Mohd Suhaimi bin Saad (Suhaimi) - Menganggotai In-Team dari tahun 2000 sebelum bergerak secara solo pada tahun 2005. Berasal dari Triang, Pahang.

Garis Masa

Diskografi

Album Studio

Single

Album Kompilasi Inteam & Album Lain Yang Melibatkan Inteam

Anugerah dan pencalonan 
Kumpulan In-Team ini mempunyai pencapaian yang bagus dari segi penciptaan albumnya iaitu peningkatan penarikan lagu kepada pendengar dari setiap ciptaan album ke album yang lain.

Kesemua album mereka telah mencapai Anugerah Platinum iaitu melebihi 25,000 unit. Album pertama mereka, Kasih Kekasih sahaja telah terjual sebanyak 80,000 unit.

Mereka juga telah menubuhkan syarikat In-Team Edutainment, kini dikenali sebagai Inteam Records Sdn. Bhd. iaitu sebuah syarikat milik penuh Inteam. Setelah mereka menamatkan kontrak bersama Hijjaz Records Sdn. Bhd. (HRSB), mereka telah merapatkan perkataan "Inteam" dengan membuang tanda sempang pada perkataan asalnya, "In-Team". Mereka juga telah mengeluarkan album yang berjudul Tiada Lagi Kasih pada tahun 2006 sebagai produk pertama Inteam di bawah pengurusan yang baharu. Album baharu ini dijangka mampu membuktikan kemampuan Inteam bergerak tanpa perlu tunjuk ajar lagi.

Kumpulan ini sekali lagi membuktikan kematangan dalam penghasilan album dan lagu, apabila album "Allahu Rabbi" dinobatkan sebagai Album Nasyid Terbaik pada Anugerah Industri Muzik ke-17 (AIM 17). Kemengan ini merupakan anugerah AIM yang pertama dimenangi oleh mereka setelah beberapa kali tercalon dalam kategori yang sama. Selain itu, kumpulan Inteam juga turut membawa pulang satu lagi trofi apabila lagu ciptaan Frizdan, "Dia Muhammad" turut diangkat sebagai Lagu Nasyid Terbaik AIM 17. Mereka juga turut membuktikan bahawa kualiti vokal semakin meningkat apabila lagu "Allahu Rabbi" turut tercalon dalam kategori Persembahan Vokal Berkumpulan Terbaik Di Dalam Lagu. Namun, mereka tewas kepada pasangan duet, Datuk Siti Nurhaliza & Krisdayanti menerusi lagu "Amarah".

Trivia
 Selepas lebih 20 tahun berada dalam industri, Inteam sememangnya boleh berbangga kerana setiap daripada mereka berjaya dalam bidang masing-masing. Kemantapan vokal setiap anggota Inteam menjadikan mereka antara kumpulan nasyid yang kekal utuh sehingga kini.
 Inteam kini merupakan sebuah nama yang besar di mana mereka mempunyai syarikat rakaman sendiri iaitu Inteam Records. Syarikat yang telah ditubuhkan pada tahun 2005 itu kini menjual pelbagai jenis barangan seperti album, buku-buku ilmiah, cenderamata, produk berasaskan makanan sunnah dan banyak lagi.
 Sebelum Hisyam dan Suhaimi menyertai In-Team, Rahim pernah dilamar oleh Syah dan Hazamin untuk menyertai In-Team pada peringkat awal. Namun Rahim tidak dapat menyertainya kerana beliau telah berpindah ke UIA Gombak (kampus induk) satu semester lebih awal daripada anggota In-Team yang lain.
 Selepas keluar dari In-Team pada tahun 2002, Hisyam Ahmad kemudiannya menubuhkan kumpulan nasyid baharu iaitu DeHearty pada tahun 2004. Kumpulan DeHearty yang bernaung di bawah label NAR Records ini terkenal dengan beberapa lagu hit, antaranya Di Hati, Inspirasi Hati, Siti Zulaikha, Abu Bakar As-Siddiq dan Permata Yang Dicari. Biarpun kumpulan ini tidak lagi aktif, lagu-lagu DeHearty masih diingati peminat nasyid sehingga kini.
 Single terbaru Inteam pada tahun 2020, Wanita ciptaan sepenuhnya oleh Hisyam Ahmad sebenarnya adalah lagu lama beliau bersama kumpulan DeHearty yang dikeluarkan pada tahun 2005 menerusi album Insan Istimewa.
 Suhaimi yang meninggalkan In-Team pada tahun 2005 untuk kekal bersama Hijjaz Records telah bertemu jodoh dengan Nordiana Mohd Naim atau Ina Naim yang juga artis naungan Hijjaz Records. Ina Naim sebelum ini pernah bertunang dengan juara Akademi Fantasia musim ke-3 iaitu Mawi.

Rujukan

Pautan luar
 
 
 

Kumpulan nasyid Malaysia
Peserta Gema Gegar Vaganza